2.  ปัจจัยความเสี่ยง

จากการบริหารความเสี่ยงของบริษัท มาสเตอร์ แอด จำกัด (มหาชน)
ตามที่ได้กำหนดแผนกลยุทธ์ของแต่ละหน่วยธุรกิจโดยมุ่งเน้นการรักษาความสามารถในเชิงการแข่งขัน
การลงทุนขยายธุรกิจและสร้างมูลค่าเพิ่มให้กับธุรกิจ ซึ่งในปีที่ผ่านมาปัจจัยความเสี่ยงต่าง ๆ
ที่ปรากฏได้รับการบริหารจัดการและควบคุมได้ในระดับหนึ่ง และเพื่อให้การบริหารความเสี่ยงต่างๆ
สามารถป้องกันความเสี่ยงที่จะเกิดจากการแข่งขันทางธุรกิจที่รุนแรงและความไม่แน่นอนในการฟื้นตัวของเศรษฐกิจโลก
บริษัทจึงพิจารณาความเสี่ยงที่อาจทำให้บริษัท ไม่สามารถบรรลุเป้าหมายและกลยุทธ์การดำเนินธุรกิจ
โดยยังคงความเสี่ยงที่สำคัญไว้อยู่ดังนี้

1. ความเสี่ยงในด้านการดำเนินธุรกิจ

ภาพรวมใน ปี 2554 มีเหตุการณ์สำคัญที่มีผลกระทบต่อเศรษฐกิจโลกและเศรษฐกิจไทย อย่างเช่น
ต้นปีเกิดเหตุการณ์ซึนามิที่ประเทศญี่ปุ่น กลางปีเหตุการณ์สังหาร นายอุซามะส์ บิลลาดิน
และปลายปีเกิดเหตุการณ์สูญเสียบุคคลสำคัญทางด้านไอทีคือ สตีฟ จ็อบส์
และในเวลาเดียวกันกับที่ประเทศไทยเกิดเหตุการณ์น้ำท่วมครั้งยิ่งใหญ่ในกรุงเทพมหานครในรอบ 30
ปี จากภาพรวมของเหตุการณ์ ที่มีผลกระทบกับประเทศไทยโดยตรง
คือเหตุการณ์กน้ำท่วมในกรุงเทพมหานคร เนื่องจากเป็นเหตุการณ์ที่ใกล้ตัว ซึ่งมีผลทำให้ จีดีพีปี
2554 ลงมาอยู่ที่ร้อยละ 1.5 จากที่ ขยายตัวร้อยละ 7.8 ในปี 2553
โดยส่งผลระทบทั้งภาคอุตสาหกรรม การบริโภค การลงทุน และการใช้จ่ายของภาครัฐ
ทำให้นักลงทุนต่างชาติต้องหันกลับมาพิจารณาการลงทุนในประเทศไทย
รวมถึงผลกระทบภาคการท่องเที่ยวของไทยลดลง

ในส่วนของบริษัท มาสเตอร์ แอด จำกัด (มหาชน) ยังคงมุ่งเน้นดำเนินธุรกิจที่มีความชัดเจน
ที่สะท้อนถึงการลงทุนที่สร้างโอกาสให้เกิดรายได้ให้กับองค์กรทันที
เพื่อส่งผลถึงอัตราผลตอบแทนสูงสุดให้กับผู้ถือหุ้นและสังคม
โดยพิจารณาจากเงินลงทุนที่จะต้องลงทุนให้สอดคล้องกับผลตอบแทนที่จะได้รับ สำหรับในปี 2554
กลุ่มบริษัท มาสเตอร์ แอด จำกัด(มหาชน) มีการลงทุนเพิ่มในส่วนที่ปรับปรุงและพัฒนาสื่อโฆษณา
Street Furniture ในหมวด City Vision BTS
เพื่อให้เกิดการรับรู้สื่อโฆษณาให้มีประสิทธิภาพสูงขึ้น และสามารถตอบโจทย์ลูกค้าในเชิงนวัตกรรม
โดยไม่กระทบกับรายได้ในปัจจุบัน และการลงทุนเกี่ยวกับอุปกรณ์สำนักงานและระบบสารสนเทศน์
เพื่อเป็นการป้องกันความเสี่ยงที่อาจทำให้ไม่สามารถทำงานที่บริษัทได้
โดยพนักงานทุกคนสามารถทำงานที่บ้านได้ (work at home) ในภาวะที่เกิดเหตุการณ์น้ำท่วม
หรือเหตุการณ์วิกฤตต่าง ๆ นอกจากนั้น ยังเป็นช่วงเวลาที่บริษัทใช้เวลานี้ในการพัฒนาบุคคลากร
เพื่อให้มีความพร้อมในทุก ๆ ด้าน ของตัวบุคลากรของบริษัท
สามารถรองรับสถานะการณ์ได้ทันทีและมีศักยภาพที่สูงขึ้น จะสังเกตจากรายได้ในปี 2554
สูงขึ้นจากปี 2553 ในขณะที่ภาวะเศรษฐกิจที่มีการชะลอตัว มาสเตอร์ แอด
ยังคงใช้กลยุทธ์การบริหารจัดการทางด้านการขายเชิงรุก มากกว่าเชิงรับ
และใช้เครื่องมือทางการตลาดมาใช้มากขึ้น เพื่อให้เกิดการผลักดันการใช้สื่อโฆษณาจากลูกค้า
ในสถานการณ์ที่ไม่ปกติ

2. ความเสี่ยงในด้านการเงิน

ในปี 2554 ด้านการเงิน ของประเทศไทย
มีปัจจัยบวกในเรื่องระบบการเงินมีสภาพคล่องเกินความจำเป็น (Liquidity Overhang)
ทำให้ธนาคารพาณิชย์แข่งขันกันในการปล่อยสินเชื่อ อัตราเงินเฟ้อที่เริ่มทรงตัว
อัตราแลกเปลี่ยนที่มีเสถียรภาพ
การมีรัฐบาลทำให้การใช้นโยบายการคลังแบบขาดดุลมีการกลับนำมาใช้อย่างเต็มที่ส่วนปัจจัยลบประกอบด้วย
สิ้นสุดช่วงของการสะสมสินค้าคงคลัง (Re-Stocking) และ
อัตราดอกเบี้ยที่ปรับตัวเพิ่มขึ้นอย่างต่อเนื่องจากทั้งปัจจัยบวกและปัจจัยลบ
ในส่วนของความเสี่ยงทางด้านการเงินของบริษัทในปีที่ผ่านมา
บริษัทมีแผนการลงทุนซึ่งส่วนใหญ่เป็นการลงทุนภายในประเทศ ผลกระทบทางด้านการเงิน
ที่จะพบเป็นเรื่องอัตราดอกเบี้ยเงินกู้
จากการกู้ยืมจากสถาบันการเงินเพื่อใช้ในการลงทุนปรับปรุงและพัฒนาสื่อโฆษณาของกลุ่มบริษัทย่อย
แต่เนื่องจากได้มีการทำสัญญาเรื่องอัตราดอกเบี้ยล่วงหน้าไว้เป็นที่เรียบร้อยแล้ว
จึงทำให้สามารถลดความเสี่ยงความผันผวนของอัตราดอกเบี้ยลดลง
ความเสี่ยงทางด้านอัตราแลกเปลี่ยน ในปีที่ผ่านมาบริษัท
ไม่มีธุระกรรมที่เกี่ยวข้องกับอัตราแลกเปลี่ยนจึงทำให้ไม่ได้รับผลกระทบทางด้านอัตราแลกเปลี่ยนเงินตราต่างประเทศ

ความเสี่ยงด้านสภาพคล่องที่อาจเกิดจากความเป็นไปได้ที่ลูกค้าอาจจะไม่สามารถจ่ายชำระหนี้ให้แก่บริษัทได้ภายในกำหนดเวลาโดยปกติของการค้า
เพื่อจัดการความเสี่ยงนี้
บริษัทได้ประเมินความสามารถทางการเงินของลูกค้าเป็นระยะๆและในปีนี้บริษัทสามารถบริหารจัดการบัญชีลูกค้าได้อย่างมีประสิทธิภาพ
เมื่อเทียบกับรายได้ที่เติบโตขึ้น แต่บัญชีลูกหนี้ไม่ได้เติบโตตามสัดส่วนรายได้

3. ความเสี่ยงในด้านข้อกฎหมายควบคุมป้ายโฆษณา

ในปี 2554 บริษัท ยังคงรักษานโยบายการก่อสร้างป้ายโฆษณาที่ได้รับอนุญาตถูกต้องก่อนเท่านั้น
และมีคณะทำงานติดตามการปรับปรุงข้อกฏหมายอย่างต่อเนื่อง
เพื่อมิให้การเปลี่ยนแปลงข้อกำหนดกฎหมายต่าง ๆ ที่จะมีขึ้นในอนาคต
มีผลกระทบต่อการดำเนินงานของบริษัท และในทุกปี บริษัท
ยังคงให้บริษัทตรวจสอบโครงสร้างอาคารและป้ายโฆษณาที่ขึ้นทะเบียนกับกรมโยธาธิการและผังเมือง
ดำเนินการตรวจสอบและรับรองป้ายโฆษณาทุกป้ายของบริษัท
รวมถึงการประสานงานกับสมาคมป้ายโฆษณา เพื่อรับรองความมั่นคงแข็งแรงโครงสร้างป้ายทุกป้าย
โดยสังเกตจากโลโก้ “Safety 11”

4. ความเสี่ยงในด้านภัยพิบัติน้ำท่วม

อุทกภัยในประเทศไทย พ.ศ. 2554 เป็นอุทกภัยรุนแรงที่เกิดขึ้นระหว่างฤดูมรสุมในประเทศไทย
พ.ศ. 2554 เกิดผลกระทบต่อบริเวณลุ่มแม่น้ำเจ้าพระยาและลุ่มน้ำโขง
เริ่มตั้งแต่ปลายเดือนกรกฎาคมและสิ้นสุดเมื่อวันที่ 16 มกราคม พ.ศ. 2555
(แต่การฟื้นฟูยังมีต่อเนื่องมาถึงปัจจุบัน) มีราษฎรได้รับผลกระทบแล้วมากกว่า 12.8 ล้านคน
ธนาคารโลกประเมินมูลค่าความเสียหายสูงถึง 1.44 ล้านล้านบาท เมื่อเดือนธันวาคม พ.ศ. 2554
และจัดให้เป็นภัยพิบัติครั้งสร้างความเสียหายมากที่สุดเป็นอันดับสี่ของโลก

ในส่วนของบริษัท มาสเตอร์ แอด จำกัด(มหาชน) ได้รับผลกระทบไม่มากนัก เช่น
การเดินทางมาปฏิบัติหน้าที่ของพนักงานลำบากมากขึ้น การเข้าหน้างานเพื่อดูแลสื่อโฆษณา เป็นต้น
แต่อย่างไรก็ดี ทางบริษัทได้มีแผนดำเนินการระหว่างที่มีเหตุการณ์น้ำท่วม
ที่สามารถให้พนักงานสามารถปฏิบัติหน้าที่ได้อย่างมีประสิทธิภาพ อย่างเช่น
การเช่าสำนักงานที่ใกล้เคียงกับจุดศูนย์กลางของการเดินทางที่สะดวกให้กับพนักงาน
การจัดให้มีเรือเพื่อเป็นพาหนะเดินทาง การจัดที่พักพร้อมอาหารให้พนักงานที่บริษัท
การจัดประชุมคณะกรรมการบริษัทนอกสถานที่
โดยได้รับความอุปการะคุณจากสำนักงานตรวจสอบบัญชีการมีอุปกรณ์สำนักงานและระบบ IT
ที่สามารถปฏิบัติงานได้ที่บ้าน (Work at Home) นอกจากนี้ทางบริษัทยังได้มีการเช่าระบบ Sever
นอกพื้นที่ เพื่อป้องกันระบบ IT ที่ไม่สามารถใช้งานได้ เนื่องจากถูกตัดไฟฟ้ากรณีน้ำท่วมสูง
เพื่อป้องกันความเสี่ยงที่จะทำให้ระบบการทำงานเสียหาย และหลังจากน้ำท่วมทางบริษัทได้จัดทำคู่มือ
“เมื่อน้ำมา” เพื่อให้พนักงานทุกคนได้ทราบถึงขั้นตอนในการจัดการ กรณีเกิดเหตุการณ์น้ำท่วม
โดยจัดเป็นระดับความรุนแรงของน้ำท่วม เป็น 3 ระดับในการจัดการ